พุทธศาสนิกชนชาวจังหวัดสงขลา ร่วมสืบสานประเพณีลากพระและตักบาตรเทโว เนื่องในเทศกาลออกพรรษา
ที่วัดแช่มอุทิศ ตำบลเขารูปช้าง อำเภอเมือง จังหวัดสงขลา พระครูสมุห์ศุภชัย สุภธมฺโม เจ้าอาวาสวัดแช่มอุทิศ ได้สืบสานประเพณีลากพระและตักบาตรเทโว แบบ New Normal เนื่องในเทศกาลออกพรรษา เพื่อความเป็นสิริมงคลแก่ญาติโยมรอบบริเวณวัด ที่ต้องการจะเข้าวัดทำบุญตามประเพณีที่ยึดถือกันมาตั้งแต่บรรพบุรุษ แม้ว่าจะอยู่ในช่วงวิกฤติโควิด-19 ทุกคนที่มาร่วมก็ดูแลตนเองอย่างเคร่งครัด สวมหน้ากากอนามัยและเว้นระยะห่าง รวมทั้งมีเจลแอลกอฮอล์ใส่กระเป๋ามาจากบ้านทุกคน โดยเริ่มจากประชาชนที่มาร่วมในพิธีทำบุญตักบาตรเทโวช่วยกันลากเรือพระออกจากโรงเก็บ มาด้านนอกมาจอดหน้าบริเวณตักบาตรเทโว สำหรับเรือพระของวัดแช่มอุทิศ เป็นเรือพระที่ได้รับรางวัลชนะเลิศมา 2 ปีซ้อน ประเภทประเพณีนิยม ที่ได้จัดทำขึ้นอย่างสวยงาม เข้าตากรรมการ เป็นแชมป์มา 2 ปีติดต่อกันมา สำหรับในปีนี้ ทางเทศบาลนครสงขลา ได้งดการจัดประเพณีลากพระและตักบาตรเทโวเนื่องจากการแพร่ระบาดของเชื้อไวรัสโควิด-19 ในพื้นที่จังหวัดสงขลายังมีความรุนแรงอยู่ ทำให้ทางวัดแช่มอุทิศได้ลากเรือพระ ออกมาจอดภายในบริเวณวัดเพื่อรักษาประเพณีอันดีงามนี้ไว้ รวมทั้งเพื่อให้ญาติโยมได้มาชื่นชมในความสวยงามของเรือพระและร่วมทำบุญเรือพระ ตามประเพณี ที่ถือปฏิบัติกันมาช้านานในช่วงวันออกพรรษาหลังจากนั้น นายวันชัย ตันวัฒนะ ผู้อำนวยการสวนสัตว์สงขลา เป็นประธานในพิธีจุดธูปเทียนบูชาพระรัตนตรัย เพื่อประกอบพิธีทางศาสนาก่อนจะมีพิธีตักบาตรเทโว แบบ  New Normal โดยมีประชาชนบริเวณรอบวัดแช่มอุทิศ นำอาหาร คาวหวานมาร่วมในพิธีทำบุญตักบาตรเทโวในวันนี้